**Informācija par piemaksu papildus resursu piesaistei Covid-19 vakcinācijas nodrošināšanai ģimenes ārsta praksē**

Nacionālais veselības dienests (turpmāk – Dienests) informē, ka saistībā ar 2021. gada 8. oktobra grozījumiem Ministru kabineta 2018. gada 28. augusta noteikumos Nr. 555 "[Veselības aprūpes pakalpojumu organizēšanas un samaksas kārtība](https://m.likumi.lv/ta/id/301399-veselibas-aprupes-pakalpojumu-organizesanas-un-samaksas-kartiba)" Dienests 11. oktobrī izsūtīja ģimenes ārstiem vēstuli par izmaiņām manipulāciju sarakstā. Tā kā Dienests ir saņēmis vairākus jautājumus par manipulācijas būtību, Dienests sniedz papildus skaidrojošo informāciju.

 Manipulācija paredzēta ģimenes ārstiem, kas **paši veic savu pacientu vakcināciju** pret Covid-19. Manipulācijas izveide saistīta ar ģimenes ārstu līdz šim norādītajām problēmām – resursu trūkumu, lai pilnībā iesaistītos vakcinācijā. Manipulācijas tarifā iekļauts papildus darba laika apmaksa, kas nepieciešama, lai palielinātu ģimenes ārstu kapacitāti vakcinācijas veikšanai, kā arī papildus tehniskais nodrošinājums prakses uzturēšanai, piemēram, komunālo izdevumu segšanai, kas saistīts ar pagarināto prakses laiku vai papildus telpu nomu.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Kods | Nosaukums | D | S | M | U | A | N | Tarifs, euro |
| 03094 | Piemaksa ģimenes ārstam par papildus resursu piesaisti Covid-19 vakcinācijas nodrošināšanai ģimenes ārsta praksē | 5.24 | 1.24 | 0.00 | 1.64 | 0.13 | 3.62 | **11.87** |

 Manipulācija paredzēta kā piemaksa pie katras vakcīnas ievades ģimenes ārsta **praksē reģistrētajiem pacientiem**. Dienests 12. oktobrī ir precizējis apmaksas nosacījumus, papildinot tos ar informāciju, ka manipulāciju norāda gadījumos, kad pacients saņem pirmo vai otru vakcīnas devu, bet nav norādāma balstvakcinācijas gadījumā.

 Manipulācija ir norādāma par vakcinācijas faktu, sākot no 1. oktobra. Dienests aicina izmantot iespēju piesaistīt praksei papildus cilvēkresursus vakcinācijas procesa nodrošināšanai (tai skaitā, dokumentācijas aizpildīšanai) un atbilstoši papildināt talonus no 1. oktobra ar jauno manipulāciju. Manipulācija norādāma kopā ar tādām vakcinācijas manipulācijām, kas apstiprina pacienta vakcināciju pret Covid-19, piemēram 03081, 03097, 60059.